Studente en polisie pak mekaar vandag in hofStudente buite die parlement. Foto: Twitter Honderde studente het laat Woensdagaand voor die hof saamgedrom waar hul aansoek aangehoor sou word. Die hofverskyning het aanvanklik voortgegaan sonder enige regsverteenwoordiging van die polisie. Adiel Nacerodien, ŉ advokaat wat vir die SAPD optree, het uiteindelik by die hof opgedaag en aan regter Mape Dolamo gesê hy het meer tyd nodig om met sy kliënte te beraadslaag. “Ek beklemtoon dat dit ŉ baie dringende saak dié is wat so spoedig moontlik aangespreek moet word,” het Dolamo aan Nacerodien gesê. Die saak is uitgestel tot 08:00 Donderdag. Vroeër Woensdagaand het advokaat Sheldon Magardie, die studente en hul ouers se regsverteenwoordiger, aan die hof gesê die aansoek is net van toepassing op ‘n gedeelte van die Grondwet oor vreedsame betogings. Magardie het gesê hulle sal bewys dat die studente se regte deur die polisie ontneem is. Pamela Dhlamini, ŉ betoger wat beweer lede van die polisie se eenheid vir openbare orde het haar en ander studente rondgestamp nadat hulle die parlementêre sekuriteit oortree het, was die eerste en enigste getuie wat Woensdag in die getuiebank was. Dhlamini het gesê die beamptes het studente met skilde en knuppels geslaan en die betogers met pepersproei gespuit. Sy het gesê sy weet nie hoe dit gebeur het nie, maar die studente het hul pad tot by die Nasionale Vergadering oopbaklei. “Toe die polisie ons terugdruk, het ons die wit studente gevra om menseskilde vir die swart studente te wees. Die polisie sal minder gewelddadig teenoor wit studente wees.” Verskeie studente is beseer toe die polisie die groep met mag by die hekke van die parlement uitgedruk het. “Hulle het ons heeltyd gevloek en gesê ons moet voertsek. Hulle het my hare getrek,” het sy gesê. Ashram Mohamed wat as regsverteenwoordiger vir die Suid-Afrikaanse Studentekongres (Sasco) opgetree het, was ook by die hofverskyning teenwoordig. Hy het gesê hy wil die hof versoek om ten minste die 23 studente wat by die Kaapstad-polisiestasie aangehou word, vry te laat. Nog ses studente word by die Bellville-polisieselle aangehou.